আক্কাই পদ্মশালী

আক্কাই পদ্মশালী একজন ভারতীয় ট্রান্সজেন্ডার কর্মী, অনুপ্রেরণাদায়ী বক্তা এবং গায়িকা। সামাজিক সক্রিয়তার ক্ষেত্রে তাঁর কাজের জন্য, তিনি কর্ণাটক রাজ্যের দ্বিতীয় সর্বোচ্চ বেসামরিক সম্মান রাজ্যোৎসব প্রশস্তি এবং ইণ্ডিয়ান ভার্চুয়াল ইউনিভার্সিটি ফর পিস অ্যাণ্ড এডুকেশন থেকে সম্মানসূচক ডক্টরেট ডিগ্রি পেয়েছেন। তিনি কর্ণাটকের প্রথম ট্রান্সজেন্ডার ব্যক্তি যিনি তাঁর বিবাহ নিবন্ধিত করেছেন।

 প্রাথমিক জীবন এবং কর্মজীবন 
পদ্মশালী বেঙ্গালুরুর বাসিন্দা। তাঁর বাবা বিমানবাহিনীতে ছিলেন এবং তাঁর মা একজন গৃহিণী। পদ্মশালী তাঁর জন্ম-নির্ধারিত পুরুষ লিঙ্গের ভূমিকা মেনে চলার জন্য যথাসাধ্য চেষ্টা করেছিলেন, কিন্ত এর কারণে ১২ বছর বয়সে তিনি আত্মহত্যার চেষ্টা করেন। ধীরে ধীরে, তিনি নিজের ভাইয়ের কাছে তাঁর লিঙ্গ অভিমুখিতা সম্পর্কে প্রকাশ করেন। স্কুলে যাতায়াতের সময়, তিনি বেঙ্গালুরুতে কাবন পার্কের কাছে ট্রান্স মহিলাদের দেখতেন এবং তাদের মতো হতে চেয়েছিলেন। তিনি একটি সাক্ষাৎকারে বলেছিলেন যে তিনি তাঁর বোনের পোশাক পরলে বা মেয়েদের সাথে খেললে তাঁর বাবা-মা কিভাবে রেগে যেতেন এবং তাঁকে তিরস্কার করতেন। এর ফলে তাঁর শৈশব সত্যিই বিভ্রান্তিকর হয়ে উঠত। তার ভাই তাঁদের বাবা-মাকে বোঝানোর চেষ্টা করেছিলেন। কিন্তু তাঁর অবস্থা বুঝতে এবং মেনে নিতে তাঁরা অস্বীকার করেছিলেন। তাঁকে ডাক্তার এবং অন্যান্য বিশেষজ্ঞের কাছে নিয়ে যাওয়া হত। দশম শ্রেণীর পর পদ্মশালীকে পড়াশোনা ছেড়ে দিতে হয়েছিল। পরে, তাঁকে যৌনকর্মে যেতে বাধ্য করা হয়েছিল, যা তিনি চার বছর ধরে চালিয়ে গেছেন। তখনই তিনি অন্যান্য ট্রান্সজেন্ডার ব্যক্তিদের সংস্পর্শে আসেন এবং তাদের অভিজ্ঞতার প্রতি সহানুভূতিশীল হয়ে ওঠেন। 

এক সাক্ষাৎকারে পদ্মশালী বলেন, "আমি সমাজবিরোধী উপাদান বা সমাজের অবাঞ্ছিত ব্যক্তি হয়ে ওঠার সিদ্ধান্ত নিইনি। আমার লড়াই ছিল 'গ্রহণযোগ্যতা এবং সামাজিক অন্তর্ভুক্তির' জন্য, জন্ম থেকেই আমার সাথে থাকা জৈবিক লিঙ্গের প্রতি বৈষম্য এবং রূপান্তরের জন্য।" অন্যান্য ট্রান্স ব্যক্তিদের সাথে সাথে, পদ্মশালীও বুঝতে পেরেছিলেন যে সরকারি নীতিগুলি ট্রান্সজেন্ডার সম্প্রদায়ের পক্ষে নয় এবং বিভিন্ন পরিস্থিতিতে তাদের কঠোর বৈষম্যের মুখোমুখি হতে হয়। 

২০১৭ সালের ১লা নভেম্বর তারিখে যখন প্রাক্তন মার্কিন রাষ্ট্রপতি বারাক ওবামা ভারত সফরে এসেছিলেন, তখন আক্কাই পদ্মশালী ছিলেন প্রথম ট্রান্স মহিলা যাঁকে টাউন হলের আসার জন্য আমন্ত্রণ জানানো হয়েছিল। এর আগে ২০১৫ সালে তাঁকে হোয়াইট হাউসে আমন্ত্রণ জানানো হয়েছিল, কিন্তু সেই সময় তিনি উপস্থিত থাকতে পারেননি।

তিনি দেশের প্রথম ট্রান্সজেন্ডার ব্যক্তি যিনি নিজের লিঙ্গ পরিচয় নারী উল্লেখ করে ড্রাইভিং লাইসেন্স পেয়েছেন। ভারতের রাষ্ট্রপতি পদ্মশালীকে ভারতের প্রধান বিচারপতির শপথগ্রহণ অনুষ্ঠানে যোগদানের জন্য আমন্ত্রণ জানিয়েছিলেন। তিনি তাঁর দীর্ঘদিনের সঙ্গী, একজন ট্রান্স পুরুষ, বাসুকে বিবাহ করেছেন। পদ্মশালী হলেন কর্ণাটকের প্রথম ট্রান্সজেন্ডার ব্যক্তি যিনি কর্ণাটকে তাঁদের বিবাহ নিবন্ধিত করেছেন।

 সক্রিয়তা 
পদ্মশালী তাঁর কর্মজীবন শুরু করেন ব্যাঙ্গালোরের একটি এলজিবিটি রাইটস গ্রুপ 'সঙ্গমা'তে, যেখানে তিনি আরও অনেক জনকে উদ্বুদ্ধ করতে অনুপ্রাণিত হয়েছিলেন। তারপর থেকে তিনি হিজড়া ব্যক্তিদের পাশাপাশি যৌন সংখ্যালঘুদের মর্যাদা এবং অধিকার নিশ্চিত করার জন্য লড়াই করে আসছেন। তিনি মনে করেছিলেন যে ভারতীয় দণ্ডবিধির ৩৭৭ ধারার কঠোর আইন বাতিল করা উচিত, কারণ এই আইনের অধীনে তিনি একাধিকবার পুলিশ কর্তৃক নির্যাতিত এবং লঙ্ঘিত হয়েছেন। পুলিশ, একাধিক ক্ষেত্রে হিজড়া ব্যক্তিদের যৌন সম্পর্ক স্থাপনে বাধ্য করত, হুমকি দিত, অপমান করত বা নির্যাতন করত। তিনি 'ওনডেডে' নামে একটি সংগঠন প্রতিষ্ঠা করেছিলেন, যেটি শিশু, নারী এবং যৌন সংখ্যালঘুদের অধিকারের পক্ষে একটি মানবাধিকার সংগঠন।

পদ্মশালী ভারতের সুপ্রিম কোর্টে ৩৭৭ ধারার বিরুদ্ধে একটি আবেদন দাখিল করেছেন যেখানে বলা হয়েছে যে ঔপনিবেশিক আইন সাংবিধানিক অধিকারের পাশাপাশি ২০১৪ সালের এনএএলএসএ রায়েরও লঙ্ঘন করে। তিনি কেন্দ্রের প্রস্তাবিত ট্রান্সজেন্ডার ব্যক্তি (অধিকার সুরক্ষা) বিল ২০১৭-এর বিরুদ্ধে ছিলেন। একটি সাক্ষাৎকারে, পদ্মশালী বলেছিলেন যে তিনি ট্রান্স মহিলা হিসেবে নয়, বরং একজন মহিলা হিসেবে পরিচিত হতে পছন্দ করবেন। [ তথ্যসূত্র প্রয়োজন ]

বেঙ্গালুরুতে এলাকাভিত্তিক আধুনিকায়নের ফলে যৌনকর্মী এবং এলজিবিটি সম্প্রদায়ের ওপর যে প্রভাব পড়ছে, সে বিষয়ে পদ্মশালী সোচ্চার হয়েছেন, তিনি বিশেষ করে বর্ধিত মূল্য, অপরাধীকরণ এবং কিউবন পার্কের মতো পাবলিক স্পেসে প্রবেশ নিষিদ্ধকরণ নিয়ে কথা বলেছেন।

 প্রকাশনা 

 এ স্মল স্টেপ ইন এ লং জার্নি: এ মেমোয়ার, আক্কাই পদ্মশালী; গৌরী বিজয়কুমারকে যেমন বলা হয়েছিল। নতুন দিল্লি: জুবান, ২০২২। 

 তথ্যসূত্র 

বিষয়শ্রেণী:ট্রান্সজেন্ডার গায়িকা
বিষয়শ্রেণী:এলজিবিটিকিউ গায়িকা
বিষয়শ্রেণী:২১শ শতাব্দীর ভারতীয় গায়িকা
বিষয়শ্রেণী:২১শ শতাব্দীর ভারতীয় লেখিকা
বিষয়শ্রেণী:২১শ শতাব্দীর ভারতীয় এলজিবিটিকিউ ব্যক্তি
বিষয়শ্রেণী:জন্মের বছর অনুপস্থিত (জীবিত ব্যক্তি)
বিষয়শ্রেণী:রাজজ্যোৎসব পুরস্কার ২০১৫ প্রাপক
বিষয়শ্রেণী:রূপান্তরকামী অধিকার কর্মী
বিষয়শ্রেণী:জীবিত ব্যক্তি